VBS-plundering: ANC stel twee lede weer aan ná skorsing | Maroela Media
Die ANC gaan twee van sy partylede wat al vir amper twee jaar geskors is in verband met die VBS Mutual Bank-skandaal, weer in hul poste aanstel.
Ace Magashule, sekretaris-generaal van die ANC, het Woensdagmiddag tydens 'n mediakonferensie terugvoer gegee na afloop van 'n onlangse vergadering van die ANC se nasionale uitvoerende komitee (NUK).
Volgens Magashule het die NUK 'n verslag van die party se integriteitskommissie gekry oor die twee leiers in Limpopo wat by die VBS-skandaal betrek is.
"Dit is nou al amper twee jaar nadat die twee comrades van hul posisies as provinsiale adjunkvoorsitter en provinsiale tesourier afstand gedoen het. Die NUK het om die rede besluit dat hulle weer in hul poste aangestel word."
Magashule het gesê Florence Radzilani en Danny Msiza se heraanstelling sal voorafgegaan word deur gesprekke met die verskillende strukture en belanghebbendes deur nasionale amptenare.
Die ANC se integriteitskommissie het in Oktober 2018 aanbeveel dat alle partylede en leiers wat geïmpliseer word by die verbrokkeling van die VBS Mutual Bank, moet uittree uit hul leierskapsposisies en hulle van partybedrywighede distansieer.
Die kommissie het toe vergader om die verdoemdende verslag van die SA Reserwebank te bespreek. In dié verslag word name van ANC-leiers genoem wat glo deel was van 50 individue en entiteite wat byna R2 miljard by dié bank geplunder het. Radzilani en Msiza is destyds by die bewerings betrek.
Die NUK het intussen 'n beroep op wetstoepassingsbeamptes gedoen om spoedig op te tree teen die skuldige partye in die VBS-saga.
Dit kom nadat die Valke einde verlede maand 'n negende verdagte in hegtenis geneem het vir beweerde betrokkenheid by die VBS-bankskandaal.
Die meeste van dié wat tot dusver in hegtenis geneem is, is voormalige lede van die VBS-raad, maar die Valke het reeds gewaarsku dat nog in inhegtenisnemings sal volg soos die ondersoek sy gang gaan.
Korrup en skeefgetrek tot in die murg.
Dít is die vesel wat die ANC bind – hierdie broederskap in plunder en korrupsie.
Die samekoms en 'one for all and all for one' mentaliteit van die mees oneerlike en mees integriteitslose politici.
Dis arrogansie van die ANC sulke skelms is nie veronderstel om eers buite hulle selle toegelaat te word nie, maar nou ja dos ook wat jy kry waneer jy self iets het om weg te steek. Hulle is seker bang as hulle die skelms in die ANC voor stok kry dan blaker hulle al die party se onderduimshede uit.